b'\n_START_ARTICLE_\nParotta\n_START_PARAGRAPH_\nParota \xe2\x80\x93 sluoksniuota paplot\xc4\x97lio formos duona, kilusi i\xc5\xa1 Indijos subkontinento, kepama i\xc5\xa1 balt\xc5\xb3 kvietini\xc5\xb3 \xe2\x80\x9emaida\xe2\x80\x9c milt\xc5\xb3, populiari pietin\xc4\x97je Indijoje. Parota yra \xc4\xafprastas gatv\xc4\x97s maistas piet\xc5\xb3 Indijoje, ypa\xc4\x8d Keralos ir Tamilnado valstijose bei kaimynin\xc4\x97je \xc5\xa0ri Lankoje. I\xc5\xa1 Tamilnado parotos pateko \xc4\xaf Malaizij\xc4\x85 kartu su darbininkais, kurie 1970-aisiais dirbo Tutikorino uoste. Parotos yra \xc4\xafprastos ant gatvi\xc5\xb3 prekystali\xc5\xb3 ir restoranuose Keraloje, Tamilnade bei atskirose Karnatakos, Andhra Prade\xc5\xa1o ir Telanganos valstij\xc5\xb3 dalyse. Kai kur jos patiekiamos vestuvi\xc5\xb3 pokyliams, religin\xc4\x97ms \xc5\xa1vent\xc4\x97ms, festivaliams.\n_START_SECTION_\nGamyba\n_START_PARAGRAPH_\nParota gaminama i\xc5\xa1 te\xc5\xa1los, kurios sud\xc4\x97tyje yra miltai, kiau\xc5\xa1iniai (kai kuriose recept\xc5\xabrose), aliejus arba lydytas sviestas ghi ir vanduo. Te\xc5\xa1la suminkoma \xc4\xaf plok\xc5\xa1\xc4\x8di\xc4\x85 blyn\xc4\x85, kuris i\xc5\xa1tepamas aliejumi ar sviestu, i\xc5\xa1 jo suformuojama spiralin\xc4\x97 \xe2\x80\x9ebandel\xc4\x97\xe2\x80\x9c, kuri v\xc4\x97l i\xc5\xa1ko\xc4\x8diojama \xc4\xaf paplot\xc4\x97lius. Taip paruo\xc5\xa1tas kepimui paplot\xc4\x97lis turi kelis te\xc5\xa1los sluoksnius. Kepama ant \xc4\xafkaitinto plok\xc5\xa1\xc4\x8dio pavir\xc5\xa1iaus. Gaminiui tra\xc5\xa1kumo suteikia jo pa\xc5\xa1lakstymas riebalais. Kepimo metu paplot\xc4\x97lis i\xc5\xa1sipu\xc4\x8dia, nes tarp sluoksni\xc5\xb3 esantis vanduo ir oras nuo kar\xc5\xa1\xc4\x8dio bando i\xc5\xa1sipl\xc4\x97sti ir atsisluoksniuoti. Parotos valgomos su dar\xc5\xbeovi\xc5\xb3 kurma, vi\xc5\xa1tienos, avienos ar jautienos saalna (prieskoniais paskanintu kariu).'